На основу члана 52. и 25. Закона о јавним предузећима („Службени гласник РС", број 15/2016 и 88/2019), члана 37. став 1. тачка 10а) Статута Града Ниша („Службени лист Града Ниша", број 88/2008, 143/2016 и 18/2019), члана 18. и 25. Одлуке о оснивању Јавног комуналног предузећа „Градска топлана“ Ниш („Службени лист Града Ниша", број 40/2020),

Скупштина Града Ниша, на седници од \_\_\_\_\_\_\_\_.2021. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА „ГРАДСКА ТОПЛАНА“ НИШ**

**I** Предраг Милачић, дипломирани инжењер електротехнике за електронику и телекомуникације, именује се за вршиоца дужности директора Јавног комуналног предузећа „Градска топлана“ Ниш, најдуже до годину дана од дана именовања.

**II** Вршилац дужности директора Јавног комуналног предузећа „Градска топлана“ Ниш, има сва права, обавезе и овлашћења која има директор овог предузећа.

**III** Ово решење објавити у „Службеном гласнику Републике Србије" и „Службеном листу Града Ниша", као и на званичној интернет презентацији Града Ниша www.ni.rs.

**О б р а з л о ж е њ е**

Чланом 52. Закона о јавним предузећима („Службени гласник РС", број 15/2016 и 88/2019) и чланом 25. Одлуке о оснивању Јавног комуналног предузећа „Градска топлана“ Ниш („Службени лист Града Ниша", број 40/2020), прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 18. Одлуке о оснивању Јавног комуналног предузећа „Паркинг сервис“ Ниш, прописани су услови које лице мора да испуњава да би било именовано за директора предузећа и то:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог става;

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Чланом 37. став 1. тачка 10а) Статута Града Ниша („Службени лист Града Ниша", број 88/2008, 143/2016 и 18/2019) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

У циљу обезбеђивања услова за несметано функционисање Јавног комуналног предузећа „Градска топлана“ Ниш, неопходно је именовати вршиоца дужности директора овог предузећа.

Предраг Милачић је стекао звање дипломираног инжењера електротехнике за електронику и телекомуникације на Електронском факултету Универзитета у Нишу 2000. године, након чега је стекао богато радно искуство на бројним пословима у струци. Докторанд је на Електронском факултету у Нишу, у поступку стицања научног звања доктор телекомуникационих наука. Налазио се на многим руководећим местима у приватном и јавном сектору, а 2017. године изабран је за директора Јавног комуналног предузећа „Градска топлана“ Ниш. 2014. године је завршио IRCA сертификовани тренинг и положио испит за проверавача система управљања квалитетом ISO 9001:2008.

На основу наведеног, а имајући у виду да Предраг Милачић, дипломирани инжењер електротехнике за електронику и телекомуникације, испуњава услове за именовање вршиоца дужности директора Јавног комуналног предузећа „Градска топлана“ Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

ПОУКА О ПРАВНОМ ЛЕКУ:Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, 2021.године

**СКУПШТИНА ГРАДА НИША**

**ПРЕДСЕДНИК**

**др Бобан Џунић**